khistorydata/jeongjo-sjw-relations huggingface dataset:
정조 1년
孝明殿守僕別監朴昌彦鄭錫周金興國金益脩朴泰郁洪履明田有福崔道平高昌孫等疏曰。伏以。臣等。頃以禶賊討逆事。敢陳一疏。未蒙允許。伏不勝抑鬱之至。噫。歷觀往牒。從古人臣之負此罪名。而容息於覆載之間者。未之聞也。廷臣之龥。三司之請。今幾日矣。吏胥之章。市民之疏。亦已再矣。一日二日。尙靳王章。其在國法何。臣等雖係掖隷之賤。爲國秉彝之心。無異尊卑。伏乞天地父母。廓揮乾斷。亟從擧國臣民之請。以洩輿憤。千萬幸甚。臣等無任激切屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
承文院書員高熙道吳濬金祥獜崔翰成文得純石世璟車逵亨等疏曰。伏以。臣等。跡雖微賤。義同沐浴。猥陳一疏。未蒙允許。伏不勝焦遑抑鬱之至。噫。禶之名。入於推戴。則決不可一刻容息於覆載之間。而百僚三司之請。今幾日矣。輿儓愚民之疏。凡幾遭矣。臣民之連日仰請者。卽公法也。殿下之尙今靳允者。卽私恩也。若以私恩而廢公法。則其於宗社何。國家何。臣等悶鬱痛迫。冒萬死更率。呼龥於天地父母之前。伏乞聖明。亟許廷臣之請。以洩神人之憤焉。千萬幸甚。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
壽進床廛市民金宗益徐廷燁陳喆祥安大齡陸道顯金福齡金振熙崔斗天黃廷佑徐大仁朴盛采張德寬林尙柱安國彬金時顯金忠澤方必良金頤皞金弘基扈泰範崔宗崙李昌孫朴聖培朴思福金天偉等疏曰。伏以。臣等。俱以都下市民。伏見今番凶逆。實萬古所無之變。而況禶推戴之名。旣出於凶逆之招。則不可一刻容貸於覆載之間。故日前敢陳請討之義。仰瀆崇聽矣。伏承批旨。尙靳允從。臣等伏不勝共討輿情。不避煩瀆。惶悚更陳。伏乞殿下。廓揮乾斷。快正國法。以洩臣民之情焉。臣等無任屛營祈懇之至。謹昧死以聞。答曰。一猶不忍聞。況再疏乎。爾等退去。
정조 1년
禮曹參議申應顯。兵曹參議趙。兵曹參知李秉模。刑曹參議朴師海。敦寧府都正李晉圭。慶州府尹金尙集。成川府使金文淳。行副司直朴師訥洪秉纘鄭象仁金魯永金基大柳成模李崇祜李鎭衡呂善德李正吾姜始顯柳薰徐有元姜游李東泰李東馨趙瑍趙英鎭崔台衡李東遇李萬育鄭述祚李世奭李東顯李有喆李敬玉申景濬朴起采具壽國李普觀朴盛源趙鎭容姜趾煥前牧使任希簡。掌樂院正安望彬。成均館司成趙榮弼。前掌令魚錫齡。前司諫李行源。兵曹正郞趙時偉。前佐郞金宇鎭。前佐郞李敬一。前佐郞李延年。前都事李頤祥。副司果沈豐之。宗簿寺正南柱老疏曰。伏以臣等從大臣卿宰之後。庭龥而不得請。伏閤而不得請。求對而又不得請。遂至大臣胥命於金吾。百僚徊徨於闕外。此何景像。此何擧措。臣等不敢知殿下。果以爲以此景像。以此擧措。挨過時日。終能咈輿論而伸私恩也哉。逆禶必誅之罪。公法難屈之義。臣等已竭言矣。殿下已畢燭矣。今不必更事張皇。而禍亂之本自如。宗國之憂益急。未蒙兪音之前。罔非臣等齊聲疾龥之日。而大僚未蒙許接。群情無路更伸。聚俟朝堂。日又向昏矣。玆不得不相率控章。略陳焦隘之情。伏乞聖明。快降明命。以安宗社焉。答曰。省疏具悉。爾等勿煩。
정조 1년
副司果車彦輔疏曰。伏以亂逆何代無之。而豈有如今番之窮凶極惡也哉。春秋之法。書經之義。惟在於除亂本殲厥魁。噫。彼逆禶。非殿下之罪人。卽宗社之罪人。王法所必誅。國人所必討。凡在含生之倫。豈忍與逆魁。共戴一天。而不思所以懲討之嚴乎。臣伏見前後批旨下者。辭敎懇惻。孰不感嘆。而夫以周公之聖。管蔡之惡。此其非今日所當法者乎。蓋以亂逆不誅。則君臣之義不明。而終至於國不爲國。可不懼哉。庭龥積日。封章塡咽。而天聽愈邈。兪音終靳。人心憂疑。輿情轉菀。臣以遐鄕賤蹤。猥忝科籍。目見天討久稽。王章未伸。玆敢仰龥於宸嚴之下。伏乞聖明。亟允廷臣之請。快洩神人之憤。不勝幸甚。答曰。省疏具悉。所請不忍聞。
정조 1년
丁酉八月二十五日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。昨日風雨異常。夜間聖體。若何。上曰。夜不能寢睡。氣何暇諭。而三司之守閤達夜。此何景像乎。國榮曰。言念國事。實爲罔涯矣。上曰。百爾思之。終無好道理。奈何。國榮曰。人情之所同。天意可知。此豈曠日持久者乎。若此不已。則四百年宗社。不知稅駕於何地。實爲悶迫矣。上曰。宗社安危。豈非天命乎。天命不去。則渠輩雖欲推戴。得乎。國榮曰。自古名入於推戴而生者。未之有也。祖宗朝已行之事。殿下何獨不忍爲之乎。上曰。予豈賢於祖宗朝而然哉。予之所見如此故耳。國榮曰。卽今時勢。與古尤異。逆種遍滿一世。人心汹汹之時。凶徒之所推戴者。其可貸其一縷乎。上曰。卿何每每如是乎。實不忍聞矣。國榮曰。今日爲次對日次。而以大臣之胥命。亦不得爲之。國事叢脞。亦豈不可悶乎。上曰。都憲之昨日挽輿奏語。誠得體矣。國榮曰。今夜守閤。亦凝坐達曉云。其固執可尙矣。上命退。諸臣以次出。
정조 1년
丁酉八月二十五日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。禁府堂上何故請對乎。國榮曰。殿下每以有管蔡之跡。而無管蔡之情爲敎。而渠方三木囊頭。身在縲絏之中。乃敢咆喝守卒。求衣索食曰。我必不死於獄中云。渠旣負此罪名。若知臣分。則宜求死之不暇。而乃敢如是乎。禁堂聞此事狀。將欲陳達云矣。上曰。似是穉騃無知之致也。何必執此而爲罪乎。國榮曰。渠旣非稚騃少兒。則豈不知其罪名之難容於覆載之間乎。上曰。已自列聖朝。近宗鮮有全保者。予嘗傷痛。而今當此事。寧欲無吪矣。國榮曰。大臣胥命。已至經宿。今又日晩。誠有欠於敬大臣之道矣。上曰。予有商量者矣。仍命退。諸臣以次出。
정조 1년
丁酉八月二十五日未時。上御熙政堂。金吾堂上入侍時。左副承旨鄭民始。假注書李兢淵。記事官徐龍輔金勉柱。判義禁鄭弘淳。同義禁徐浩修。李命植嚴璹。以次進伏訖。上曰。卿等何以求對乎。弘淳曰。臣等以逆禶事。有所仰達者矣。目今庭龥臺啓。已至十日。輿儓下賤。莫不齊聲請討。一兪尙靳。擧國遑遑。而殿下每以有管蔡之跡而無管蔡之情爲敎矣。俄聞府吏之言。所謂鷄膏與羘粥。連爲求食。又索衣服。而至以我必生出。復見天日爲言云。以渠罪名。宜其求死之不暇。而乃反求衣求食。以生出自期者。豈可曰無管蔡之情乎。卽此一事。實爲渠有情之斷案。伏望殿下。卽賜處分焉。璹曰。禶之罪名。本無情跡之可分。而矧此求衣求食。生出爲期者。豈不凶惡乎。上曰。渠所以自處者。何如云耶。浩修曰。昨日至有問於渠之下敎。而渠旣至此。則豈不知渠之罪犯乎。然而渠敢求衣求食。必欲生出者。此何異於管蔡之情乎。今則逆心已昭著無餘矣。上曰。言辭亦有情跡可分者。具所云云。或出於恐喝之意歟。抑出於哀乞之心歟。淳曰。別無恐喝之意。而亦非哀乞之辭云矣。浩修曰。臣等詳聞下吏之言。渠以必欲生出。復見天日爲言云。無論恐喝與哀乞。其心所在。誠不可測矣。弘淳曰。使渠十餘日生存。已是失刑矣。命植曰。名出推戴而生者。從古無之矣。上曰。予於平日。素無學術。雖不能以三代自期。卿等則宜以三代期予。三代之時。豈有不論情跡。而有如此之事乎。浩修曰。臣等之於殿下。豈不以三代期望。而此則雖在三代之時。決不可容貸矣。上曰。其欲生出之言。似或出於蒙騃之致。何必以此爲有情乎。民始曰。渠之必欲生之言。豈渠之道理乎。渠以貴介。至於此境。則豈不知渠罪之不可生乎。今則情跡已無可言矣。弘淳曰。昨日轎前。大臣諸臣。一辭爭執。而其時則猶未知渠無臣分之至於此極矣。上曰。情跡之中。亦有情跡。其所以求衣求食。雖似未安。豈可以此。決其情跡乎。璹曰。渠雖蒙全保之恩。如有一分臣子之心。則豈敢爲圖生之計乎。上曰。昨者予所以欲問渠之敎。實出於明其情跡之意。而卿等因此如是。此亦予之過也。而雖曰有情。情之中亦有許多般不同者。此豈直驅之於有情之科耶。弘淳曰。渠之有情。決無可疑之端矣。上曰。以渠蒙騃。求衣求食。不是異事。而以此爲必生云者。安知非浪傳乎。浩修曰。渠旣求衣求食。則必欲生出之意。不待言而可知矣。在渠之道。被囚之後。卽欲滅死。而乃反欲生出者。其心所在。不難知矣。如此而未卽用法。國何以爲國乎。到此地頭。更無商量者矣。弘淳曰。國無法則已。旣有國法。更無趑趄之端矣。民始曰。俄以三代下敎。而宜殺而不殺者。豈三代之道乎。上曰。昨夜風雨觀之。漢儒傅會之言。雖不可爲。而上天之示警。亦若是其丁寧。豈不可悶乎。民始曰。雖不敢爲傅會之說。而安知示警。不在乎此哉。弘淳曰。今日則以大臣胥命之故。庭龥亦停止。而國事罔涯。不知所達矣。上曰。大臣入來。則又將庭請。許多百官。日事奔遑。此何景像乎。中夜思惟。繞壁彷徨。予亦不知其何以則好也。弘淳曰。翻然回思。斷恩伸法之外。無他道矣。璹曰。罪名旣不可容貸。而今則情跡亦無可疑者。速降兪音。是臣等區區之望也。上曰。雖尋常斷獄。猶且三覆。而求生於必死之中。此豈忍不論情法。而遽然處斷乎。雖似有情。而亦有無情者。此豈非十分詳審者乎。浩修曰。渠之罪名。本非情跡可分者。而今則情跡俱無可恕之道矣。弘淳曰。以渠罪名。雖曰無情。旣無可生之道。況此有情之昭然者乎。伸法之外。無容更議矣。上曰。有情與否。到今予亦求說不得。而渠之爲人。素所輕淺。故言不擇發而然矣。豈有他意哉。雖曰。眞有情跡。俄亦言之。尋常斷獄。尙且欽恤審愼。況此乎。弘淳曰。大臣諸臣。力爭多日。尙未蒙一兪之音。臣等豈敢望挽回聖心乎。職在獄官。旣有所聞。尤不勝駭惋。如是仰達矣。上曰。卿等一問於渠。則似可以知渠之有情與否矣。弘淳曰。若非依法問之。則誰可對渠言語乎。且雖問之。渠豈有直告之理乎。雖不問之。觀渠必欲生出之言。則是心足以爲逆矣。璹曰。渠之與聞之狀。不問而可知矣。浩修曰。渠之與聞與否。何可論之乎。命植曰。方今滿城波蕩。人心莫定。危急之機。迫在呼吸。而殿下深居九重。猶有所未燭者。故如是靳持。不勝悶迫矣。上曰。大臣入來後。當更加商量矣。民始曰。目今國勢之危懍。一時爲悶矣。上曰。昨日吏隷事。有所下敎。而在下之道。雖非異事。此是渠輩命脈之所關。而一人之妻孥所屬。爲幾人乎。殊可矜惻也。民始曰。昨日下敎。莫不感頌矣。上命退。諸臣以次出。
정조 1년
丁酉八月二十五日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。三司尙不退去乎。國榮曰。雖下退去之敎。而三司諸臣以爲。不得請之前。不敢退去云。而今方又爲啓辭矣。上曰。俄者禁堂入侍。亦言之。而以其必欲生出之言。何以決其有情與否乎。問于禁堂曰。其言有哀乞之意乎。有恐喝之意乎云爾。則禁堂以爲。旣無哀乞之意。而亦非恐喝之意云。若然則此何爲有情之斷案耶。國榮曰。旣入於推戴之中。則有情無情。初非可論。而其所以求衣求食。必欲生出者。豈渠之道理乎。其無臣分。於此可知矣。上曰。大臣則有胥命之路。而三司則無此例。雖連日守閤。而姑無允從之理。且君臣之間。貴相知心。卽爲退去事。注書出去。傳于三司。金虎門留門。使之出去。賤臣承命出傳。還入仰奏曰。三司諸臣以爲。聖敎至此。雖不勝惶感。而不得請之前。決不敢退去云矣。上曰。三司之如是爭執。誠極悶惱矣。國榮曰。在三司之道。似不得退去矣。上曰。臺體則似然矣。國榮曰。大臣胥命。又將經宿。其在國體。殊甚未安矣。上曰。將欲下敎矣。仍命退。諸臣以次出。
정조 1년
丁酉八月二十五日初更。上御誠正閣。左副承旨入侍時。左副承旨鄭民始。假注書李兢淵。記事官徐龍輔金勉柱。以次進伏訖。上曰。三司諸臣。俄命退去。而終不出去。臺體則似當然矣。而連日守閤。爭執不已。豈不可悶乎。民始曰。三司伏閤爭執。而豈可退去於不得請之前乎。雖有下敎。決不敢奉承云矣。上命書傳敎曰。守閤請討。以義分也。俄者姑令退去。更待明日之敎。非但悶其兩日夜風雨中達宵。亦以予之因此不得交睫爲敎。則亦不退去。果不有欠於義分乎。三司諸臣以次知悉。仍命退。諸臣以次出。
정조 1년
行都承旨洪國榮藥院直。左承旨李亨奎坐。右承旨李義翊坐直。左副承旨鄭民始坐。右副承旨徐有防坐。同副承旨李敬養坐直。注書二員未差。假注書李兢淵藥院直洪仁浩仕直。事變假注書張至顯仕。
정조 1년
李敬養啓曰。卽伏見禁府都事李基成狀啓。則官銜之下。不爲着銜。事極疎率。原狀啓所當還下送。而係是緊急。不得已捧入。不可無警。當該都事。從重推考。何如。傳曰。允。
정조 1년
李亨逵啓曰。諸承旨有稟達事。來詣閣外請對矣。
정조 1년
又啓曰。領議政金尙喆。左議政鄭存謙。右議政徐命善有稟達事。率二品以上。來詣閤外請對矣。
정조 1년
傳于李亨逵曰。大臣二品以上三司竝入侍。
정조 1년
鄭民始。以兵曹言啓曰。來九月十日當上番騎兵。今日本曹與都摠府眼同點考。則各道軍人之代點者甚多。京畿陽智三名。驪州七名。竹山九名。江原道寧越三名。平海二名。橫城四名。蔚珍二名。原州一名。通川一名。黃海道谷山三名。殷栗三名。新溪二名。遂安三名。松禾一名。載寧一名。忠淸道黃澗二名。公州三名。全羅道臨陂一名。龍潭一名。全州一名。任實一名。茂朱一名。慶尙道比安三名。龍宮一名。醴泉四名。仁同一名。合爲六十四名之多。事之可駭。莫此爲甚。該道該邑不能檢飭之責。在所難免。該道監兵使推考。該邑守令爲先從重推考後。當該闕點人。自該道從重査治。卽爲起送之意。自臣曺行關分付之意。敢啓。答曰。知道。外邑非但有不能檢飭之失。京司必有作俑於防納之人。故積弊至此。頃者九名査出。因以數小。雖已參酌。今則厥數過半百。極爲駭然。兵判査出首罪之吏。草記嚴處。
정조 1년
李敬養。以奉常寺官員。以都提調提調意啓曰。東籍親耕田所種皮稷打作。則所出爲三石之意。敢啓。答曰。知道。
정조 1년
鄭民始啓曰。大臣。金吾堂上三司有稟達事。來詣閤外請對矣。傳曰。入侍。
정조 1년
鄭民始。以兵曹言啓曰。卽接北所衛將牒報。則通化門北邊宮墻一間許。因雨頹落云。令紫門監爲先把子圍排。急速修築。而集春營入直砲手十名除出。限修築間各別守直之意。敢啓。答曰。知道。
정조 1년
李敬養。以義禁府言啓曰。逆禶押出于西小門外。使之自盡。而當日申時量。旣已物故。令漢城府依例檢驗之意。敢啓。答曰。何忍如法乎。
정조 1년
李敬養。以兵曹言啓曰。崇禮門敦義門守門軍來言。奉常寺官員。奉禜祭神位版。來詣奉安于門樓。故依例掩閉門隻云。而伏聞禮曹禜祭設行草記。姑未啓下云。未及受香之前。莫重城門。徑先掩閉。聞極驚駭。發遣將校看審。捉致護軍部將査問。則閉門的實云。事未前聞。萬萬寒心。兩門進去奉常寺官員。令該府拿問嚴處。護軍部將汰去後。令攸司照律嚴治。何如。傳曰。允。神位之奉詣。當在受香之日。而草記未啓下之前。先爲奉安。不特事未前聞。況祈晴旣命觀勢。則又爲還奉本寺乎。事之褻瀆。莫甚於此。其在重祀典之道。不勝驚悚。其委折。卽令政院問啓。
정조 1년
李敬養。以禮曹言啓曰。冷雨連霔。尙無開霽之望。秋成已迫。傷穀可悶。祈晴之擧。不容少緩。四門禜祭。不卜日來二十七日爲始。三日而止事。分付。何如。答曰。朝者領相旣有所奏。祈晴祭更爲觀勢設行。
정조 1년
李敬養。以禮曹言啓曰。自前頒詔頒諡勅書出來時。迎勅日。有仁政殿權停例頒敎之例矣。今亦依前例磨鍊擧行之意。敢啓。答曰。知道。
정조 1년
又以禮曹言啓曰。今此進香使回還時。順付勅書郊迎及受勅時節目儀註。一依壬辰年勅書順付時例。勅書入京日。百官當爲郊迎。而自上仁政殿行禮之節。亦依常時受勅習儀時例。以權停例磨鍊之意。敢啓。答曰。知道。
정조 1년
李義翊。以漢城府言啓曰。逆禶屍身。依下敎。本府左尹臣李𡊠。主簿臣李曾祜。同爲入檢。則罪人禶。飮毒自盡的實之意。敢啓。答曰。知道。
정조 1년
傳于李敬養曰。公法雖行。私恩旣不得伸矣。柩材賵𧸙之典顧助事。分付。
정조 1년
丁酉八月二十六日辰時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。風雨尙不開霽。夜間聖體。若何。上曰。一樣。而大臣二品三司又此求對。此何景像乎。國榮曰。俄聞禁堂之言。渠以爲。雖被推戴之名。若爲啞則可生耶云矣。上曰。推戴之說。渠果知之云乎。國榮曰。然矣。殿下每以渠安知推戴之爲何事爲敎。而渠言旣如此。則無情與否。更無可論。今日則不可不允從群請矣。上曰。卿何若是乎。設使渠眞有罪犯。予意則必欲貸其一縷矣。國榮曰。此若爲減死之罪。則群下豈如是爭執乎。上曰。卿猶不諒予之情事。他尙何說乎。國榮曰。殿下之情事。臣豈不仰認。而念宗社大計。實不知稅駕於何地。故每如是仰達矣。臣則意以爲。今日則必下處分。而又如是優柔而不斷。實不勝訝惑也。上曰。昨亦言之。而尋常罪囚。猶宜審愼於論斷。況於此乎。且自操生殺之權。而不能貸渠之一縷。則豈不痛恨乎。國榮曰。此是宗社安危之一大機會也。一縷之貸。無容更議。而至於隱卒之典。雖或有過中之事。臣等不敢爲爭執之計。殿下之伸恩。惟在於此矣。上曰。君臣之間。貴相知心。卿亦更思其好樣道理。可也。國榮曰。卽今滿城遑遑。實有難言之慮。更無別般商量之道矣。上命退。諸臣以次出。
정조 1년
丁酉八月二十六日午時。上御誠正閣。左副承旨入侍時。左副承旨鄭民始。假注書李兢淵。記事官徐龍輔金勉柱。以次進伏訖。上曰。諸承旨皆伏閤乎。民始曰。然矣。上命書傳敎曰。政院與百官三司異。卽是入侍之司。不必伏閤然後爭執。以此知悉。上曰。俄者百官皆入來乎。民始曰。俄者還內時。則二品以上入來。而今則百官伏閤矣。上曰。松留亦入來乎。民始曰。入來矣。上曰。大臣將何以爲之云乎。民始曰俄者大臣諸臣以謂。雖終晝達夜。以至多日。不得請則不敢退去云矣。上曰。百爾思之。只有出置一事。此豈不穩當乎。民始曰。在昔仁城。有出置之例。而今之時勢。與其時大異矣。聞外間之議。則雖愚夫愚婦。皆以爲不可容貸云。國人之言如此。而豈可貸其一縷乎。上曰。群下何不諒我之情事乎。民始曰。昨日傳敎。諸臣莫不感泣矣。殿下之情事。實是往牒所無。而事到此境。亦將奈何乎。上曰。置諸縲絏之中。已至多日。豈不矜惻乎。民始曰。以渠處義言之。人臣負此罪名。亦慘矣。上曰。渠於幼時。屢經重病而不死。今乃有此事。天意難知矣。國榮曰。朝水剌已爲進御乎。上曰。近日幾廢寢食。而況於此日。何以下咽乎。國榮曰。殿下何不念宗社之重乎。目今悠悠萬事。莫大於保嗇聖躬矣。上曰。今番之雨爲幾日乎。民始曰。已至三日矣。上曰。今年之旱災旣酷。而秋雨又如是大過。民事誠可悶矣。國榮曰。雨勢如此。祈晴祭勢將設行矣。上曰。將下敎矣。上曰。完伯何當到任乎。民始曰。明日當到任。而雨勢如此。姑未的知矣。上曰。大臣何以請對。注書知入。賤臣承命。出問還奏曰。大臣禁府。問于罪人曰。汝入於諸賊推戴。故擧國臣民。皆請懲討。而聖上不忍用法。汝將何以爲之乎云。則罪人不忍自盡。願乞生活云。而終無自處之意。故玆以入來云矣。上曰。左副出去。以所懷書入事。傳于大臣。仍命民始先退。國榮曰。今則渠旣無自盡之意。決不可一刻容貸矣。上曰。予之送大臣禁堂。卽漢文會哭薄昭家之意。而渠又如是。予亦不知其何以處之則好也。仍命退。諸臣以次出。
정조 1년
丁酉八月二十六日午時。上御熙政堂。大臣禁堂三司入侍時。領議政金尙喆。左議政鄭存謙。右議政徐命善。判義禁鄭弘淳。同義禁徐浩修嚴璹李命植。大司憲趙㻐。大司諫吳載紹。司諫李謙彬。應敎李在學。持平洪樂恒鄭淵淳。獻納洪周萬。校理洪明浩李儒慶。正言李思祚金翊休。修撰林蓍喆尹尙東。副修撰朴祐源。左承旨李亨逵。假注書洪仁浩。記事官徐龍輔金勉柱。以次進伏訖。尙喆曰。臣等俄者伏奉惻怛之聖敎。雖知往問獄囚之大失公法。而黽勉馳去。往諭罪人禶處。以爲渠之名入推戴。罪關宗社。上自搢紳。下至輿儓。莫不沫血請討。期於正法而後已。此可見擧國共誅之義。今則汝之罪犯。有萬可死。無一可生。汝罪汝當自知。而聖上以至仁至愛惻怛不忍之心。至使大臣禁堂。往諭罪名。聖上所以必欲容貸者如此。而汝之凶逆情節。尤盡彰著。到此地頭。汝豈可一刻假息於天地間乎云爾。則臣等意謂。渠亦人耳。若聞此語。必當涕泣惶恐。惟願遄死矣。乃反頑忍不服。少無惶怯之色。肆然發惡。敢有怨毒之意。至以我將生出等說。抗然發口。凶逆如禶者。固不可責以人理。而如許拒逆之後。則國家之公法。不可暫屈。殿下之私恩。無地可施。人心轉益憂憤。禍機轉益急迫。事已至此。殿下尙復欲屈法而伸恩乎。存謙曰。禶之窮凶極惡之罪。已著於往問之前。而悖戾不道之狀。愈露於往問之後。不測之禍。迫在呼吸。當律之施。不容少緩。伏願殿下。無少靳持。亟下一允字之敎焉。命善曰。事到極處。無容更議。況其我將生出之說。必有何樣可施之意。思之及此。寧不凜然而心寒乎。伏望快降明命。以伸王法焉。上曰。言辭之間。亦有可知者。渠之所言。果何如耶。尙喆等曰。其所發口者。顯有悖惡不道之色。少無羞怯罔措之意矣。上曰。渠豈無恐動之意及惶恐之狀。而精神何如。語聲亦何如耶。尙喆等曰。元無一毫恐怯之意。精神不錯。語音如常。而至於渠欲發明之言。則語聲尤益大矣。上曰。豈其然耶。果無恐怯之心乎。尙喆存謙命善曰。夫以殿下含忍之至意。曲保之盛念。始也牢拒群請。殆過一旬。終焉委送諸臣。曉諭罪人。殿下伸恩之道則至矣盡矣。而渠之逆心。一節加於一節。無一分更議之端。則俄者所奏直書定奪之事。臣等當冒死。而使承旨書之矣。㻐載紹等曰。殿下之命送禁堂。雖出於無所不至之盛念。而此已違公法而乖獄體矣。然殿下處變之道。如是極盡。而惟彼逆禶。頑不知感。顯然拒逆。今則決不可半刻留難。速禍機而屈王章也。請命承旨。亟書傳敎。上曰。予不忍聞矣。卿等其止之。弘淳璹浩修命植曰。逆禶肆惡之狀。不一而足。而至於何以則得生云云者。尤可見腸肚之畢露矣。事已急矣。臣等願承聖敎。卽刻擧行矣。上曰。卿等往見之時。其果以自盡之意。諭之於渠耶。尙喆曰。以渠罪當萬死。無一分生道之意。仔細詳諭。則臣等所以使渠自盡之意。渠當知之。而猶復拒逆。尤豈非可誅之罪乎。存謙曰。殿下含忍之意。亦已過矣。含忍之不得。而變機之轉急。則殿下又何必更詢於臣等。而不思所以斷大義之道乎。命善曰。事到窮處。當思變例之合權。恩不可掩義。宜念王法之無廢。此固大聖人處變酌宜之道。而況今逆禶。始則曰。若爲啞口之人。必無死也。終焉曰。吾無可死之罪。必欲生也。肆然發惡。抗然拒逆。此必有所恃而然者也。逆如逆禶。而豈可使半刻貸其喘耶。命植曰。禶之逆節。倍劇於今番往問之後。臣等忝居獄官。則置法之外。無他容議之道矣。況往諭之下。終無感惶涕泣之事。萬死之罪。至此極矣。渠若具人心腸。則豈不知聖上不忍之心。至仁之意。而猶尙如許凶頑之狀。實是千古逆臣之所未有者也。上曰。豈其不泣耶。僉曰。果無涕泣之事矣。上曰。渠以蒙騃無知之故。不識渠之至於如此而然矣。尙喆曰。事已至此。惟願聖上。以一刀割斷之義。斷去私恩之爲宜矣。存謙曰。臣等分義。固不當奉承俄者往問之敎。而只以仰體聖意之念。不避公法之乖違。不恤天下之譏議。黽勉往諭。誠非得已。而渠反罪上添罪。公肆悖惡之說。焉有爲人臣子。而使如此凶逆。晷刻假息者哉。命善曰。臣等陳龥之辭。今已竭矣。王法當行之典。不可緩矣。此豈殿下一例容忍之事哉。臣等今則進不得退不得。惟以義一字允許之音爲限矣。上曰。予之今此所遭。誠是天下之變例也。或者予之意見。有所不逮矣。卿等旣皆入侍。須爲予商議未盡之道理也。尙喆存謙命善弘淳璹浩修命植㻐載紹等。起伏齊聲奏曰。天下之道理。不過守經處變而已。今殿下所遭。乃是處變之際也。殿下濡忍假貸之意。至於命送諸臣。往問獄囚。則至矣盡矣。而逆禶之悖戾不道。愈往愈甚。此宜付之公法。使之亟施當律。而臣等仰體殿下不忍之心。猶以次律仰請。使之自盡。則如是之外。有何更議之道耶。浩修曰。日已午矣。此豈一刻靳允之時乎。渠有何樣所恃者。故至有我必生出等說。卽今禍機。可謂間不容髪矣。臣忝獄官。每當夜間。則誠不知何樣禍變之闖發也。今日已晩。下情不勝悶迫。伏願亟賜處分焉。尙喆曰。千古以來。爲人臣而爲推戴之逆者。豈有得生之理。而惟彼逆禶。則以渠地處之故。聖上至使大臣獄官。往諭其罪。殿下至仁之心。雖迷如豚魚。頑如木石者。猶當惶感涕泣。必思所以自盡其命。以爲無慼聖心之地。而逆禶之拒逆發惡。逆節愈著。雖以殿下伸恩之至意。豈容更施於如此之徒耶。惟願亟降一兪之音焉。上曰。卿等往諭之辭。渠或未之詳聞而詳知耶。尙喆曰。臣等至以天無二日。土無二王之義。再三言之。則臣等所以欲使自盡之意。渠豈有不聞不知之理耶。弘淳曰。臣等旣已委往。豈有不詳諭之理乎。臣等丁寧之語。渠敢聽而不聞。知而不知。只曰何以得生。又曰。德兮得生云云。如此凶頑之逆。寧可使暫刻延活耶。上曰。人之所惡。有甚於死。渠必不知所惡甚於死之義。故似如是也。尙喆存謙命善曰。渠之知義理與否。今不可論。臣等初意。渠若知罪而自盡。則雖有失律之歎。而臣等庶有以仰體殿下不忍之心矣。今則雖至費日曉諭。決無自盡之理。臣等豈以徒循聖上之至情。不念共誅之大義乎。臣等當於榻前。使承旨書出。賜之自盡之敎後已矣。上曰。此何言也。予不忍也。予不忍聞矣。存謙曰。臣等十日呼龥於啓辭。三度苦爭於筵席。聖上不忍聞之敎。則不知其幾度承聞矣。當此禍機急迫之時。殿下又豈可以不忍聞三字。更爲下敎耶。尙喆曰。殿下不忍呼傳敎而書之。則臣等當於榻前。使承旨書之。而退出後。以擧條入啓矣。上曰。何如是耶。擧條若以賜之自盡批下。則是乃予手之所爲也。予豈忍爲此也。予豈忍爲此也。尙喆存謙命善所啓。臣等朝者前席。以逆禶不可一刻假息之意。力陳正法之請。而以聖上不忍之心。流涕而固拒。至命臣等。進詣王府而曉諭之者。蓋出於靡不用極之至意。在渠之道。惟當涕泣惶怯。求死不得。而乃反頑忍不動。終始拒逆。至曰。我豈可死。到此地頭。殿下雖欲曲保。勢不可得。卽今事機。比前尤異。其所正法。決不容一時遲延。伏望亟斷大義。快正王法。以絶禍根。以安宗社焉。上曰。益不忍聞矣。出擧條尙喆存謙命善曰。臣等旣正王法之意。仰奏前席。當出擧條。則殿下不忍聞爲批。而亂賊之本。旣幸除袪。惻怛之意。亦已仰體。臣等道理。惟當如是而已。今無更達之辭矣。承旨之直書榻敎。決非擅書之罪。臣等之使承旨書出。亦豈犯分之擧也。㻐載紹等曰。大臣此擧。雖出於仰體聖心之意。而其在王法。亦甚失律矣。雖然殿下不忍之私恩。此外無更伸之道。伏願亟降一兪焉。尙喆曰。此非漫辭緩聲之時也。承旨斯速書出。宜矣。亨逵起伏曰。臣方書之矣。仍書罪人禶使之自盡事。榻前定奪。亨逵高聲讀奏。上飮泣敎曰。卿等其卽退去。以下六行刀割
정조 1년
丁酉八月二十六日申時。上御誠正閣。藥房副提調持湯劑入侍時。副提調洪國榮。注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。俄者大臣入侍不得已有所下敎。而心不能自定矣。國榮曰。仰想殿下之情事。不知所達。而第以周公之聖。猶不免爲處變之事。伏望殿下。仰念宗社之重。以寬悼傷之懷焉。上曰。事已到此。言之何益乎。國榮曰。宗社自此再安。滿城臣庶莫不慶幸云矣。上曰。雨勢開濟霽乎。國榮曰。今將快霽。祈晴之祭。似不設行矣。上曰。俄者大臣。亦以姑觀今明爲宜云。當觀勢設行矣。仍命退。諸臣以次出。
정조 1년
丁酉八月二十六日初更四點。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。俄者以柩材帽𢅕之節。有所下敎。此則諸臣庶不爭執乎。國榮曰。王法雖不得不伸。至於此等處。則豈敢爭執之擧乎。上曰。凶逆輩出。人心未定。方今國事罔涯。何以則好耶。國榮曰。世級漸降。人才渺然。言念國事。良可寒心。以我殿下聰明睿智之姿。若得賢共理。則何事不做。何治不成。而顧今朝廷之上。不過以簿書期會。謂可以當上心。應文備數。謂可以做國事而已。誰有可以任世道而當國政者乎。如臣之類。雖蒙倚任。而志大才疎。無以稱塞。爲今之道。惟在於得人而用之矣。上曰。方今國勢。比如病者。元氣積敗。莫可收拾矣。國榮曰。然矣。而其所以扶接元氣之道。惟當漸次調補。以期眞元之復。而不可急用藥餌。益傷其元氣也。卽今國事。亦當漸次修擧。如病者之調補元氣。則規模自成。紀網漸振。可以做徯志之治矣。上曰。卿言甚有理矣。仍命退。諸臣以次出。
정조 1년
丁酉八月二十六日二更四點。上御誠正閣。右承旨入侍時。右承旨李義翊。假注書洪仁浩。記事官徐龍輔金勉柱。以次進伏訖。上曰。俄見兵曹草記。則以爲。崇禮門敦義門。奉安禜祭神位。故依例閉門云。而禜祭設行之草記。旣命觀勢。則神位之先爲奉安。極其褻瀆。且甚驚訝。未知何以致此也。注書出去知入。賤臣承命出。還入奏曰。招問兵曹書吏。則各門守門將。馳報閉門云。故卽爲草記。而神位奉安事。兵曹則未之詳知云耳。上曰。下番翰林。馳往奉常寺。奉審以來。可也。上命書傳敎曰。騎馬三匹立之。史官一員待命。勉柱承命出。上曰。注書持標信出去。金虎門留門。奉審史官。出送可也。上曰。回還使欲止宿平壤。狀啓先到。而止宿黃州狀啓後。至其止宿日子。注書知入。可也。賤臣承命出。還奏曰。平壤黃州狀啓。同日到院。而使行則二十四日。止宿黃州云矣。上曰。平壤之距黃州幾里乎。義翊曰。似爲百餘里矣。上曰。使行可謂疾馳矣。勉柱還曰。臣奉聖敎。馳往奉常寺。則神位果因禮曹捧甘。而奉往門樓矣。又因草記批答中觀勢之敎。還爲奉安於本寺矣。奉常寺入直官員。今方待令於闕外矣。上曰。奉常寺官員入侍。出榻敎賤臣承命出。與奉常寺僉正崔大圭。偕入進伏。上曰。禜祭草記允下之前。其果奉往神位於門樓乎。大圭曰。然矣。自前禮曹若以禜祭設行事。捧甘於奉常寺。則本寺因禮曹甘結。卽捧祭物。因奉神位。已成謬例。故今番亦因禮曹所報而擧行矣。旋因觀勢之敎。該寺稟目於提調蔡濟恭。而還爲奉安於本寺矣。上曰。然則神位奉安之罪。不在奉常寺。而輕先奉甘。實爲禮曹做錯之事也。命大圭先退。命書傳敎曰。今聞神位。果已奉安祭所。旋又還奉神室云。欠敬極矣。詳査委折。非特該寺郎官之罪。卽禮曹之失着也。不待草記批下。徑先甘結之故。吏曹差出典祀官。神位及祭物。竝爲奉詣云。禮曹當該堂上。越俸一等。郞廳拿處。因命退。承史以次退出。
정조 1년
行都承旨洪國榮藥院直。左承旨李亨逵坐直。右承旨李義翊坐。左副承旨鄭民始坐。右副承旨徐有防坐直。同副承旨李敬養坐。注書二員未差。假注書李兢淵藥院直洪仁浩仕直。事變假注書張至顯仕。
정조 1년
李敬養。以香室受押單子。傳曰。代押。孝明殿。親押親祭。
정조 1년
李敬養啓曰。明日迎勅頒敎時。敎文當爲製進。藝文提學金鍾秀。卽爲牌招製進。何如。傳曰。允。
정조 1년
鄭民始。以都摠管鄭光漢。以漢城判尹本府坐起。晝仕出去之意。敢啓。答曰。知道。
정조 1년
李亨逵啓曰。明日卒領敦寧金陽澤致弔致祭。同副承旨進去事。命下。而以禮房傳香齋宿相値。何以爲之。。敢稟。答曰。右副進去。
정조 1년
李敬養啓曰。藝文提學金鍾秀牌不進。推考傳旨。今方捧入。而敎文製進。一時爲急。更卽牌招製進。何如。傳曰。允。
정조 1년
李義翊。以戶曹言啓曰。柩材賵禭顧助事命下。而應行孥籍。時未擧行。格外恩典。不得奉行之意。敢啓。答曰。攸司之臣。自當擧行而已。豈與三司。同其言儀乎。
정조 1년
吏曹口傳政事。以李福徽爲奉常寺正。
정조 1년
傳于李義翊曰。勅書行禮後。使臣卽爲詣閤。
정조 1년
傳于李敬養曰。勅使傳勅後。以使臣入侍。
정조 1년
李敬養。以內醫院官員。以都提調提調副提調意啓曰。今年冬至使行貿易唐藥材遺儲中。有不緊而有裕者。有緊要而不足者。減其有裕。換貿不足。自是前例。令亦就其元數中參酌加減。別單書入之意。敢啓。答曰。不緊藥材。置之。取考戶曹修價啓下別單。更爲參量磨鍊。以輔經用。
정조 1년
李亨逵。以李柱延石宗克沈浹囚單子入啓。傳曰。姑爲保放。他罪人捧供時。一體擧行。
정조 1년
鄭民始。以兵曹言啓曰。因騎兵闕點人草記。査出首罪之吏。草記嚴處事。命下。而臣依傳敎。進往本曹。取集代點人及各其監色旅帥査實。則以入番期限尙有餘日之故。渠輩爲先私雇代點。未及周旋於京中下輩者。亦多有之。而衛將所書員朱道弘。使令千德良。軍士大就。前仕書員韓復興。結束色軍士旕同。義禁府羅將金明彦等。受賂雇人。符同幻弄之跡。狼藉難掩。旣已取服。竝移法司照律。何如。傳曰。允。
정조 1년
徐有防啓曰。赦文製進事。命下矣。某罪以下宥之乎。敢稟。傳曰。徒年以下竝宥。
정조 1년
傳于徐有防曰。明日藥房日次。問安勿爲之。
정조 1년
李亨逵。以義禁言啓曰。因臺啓。全羅島康津縣薪智島安置罪人宋瑩中。羅州牧智島絶島定配罪人金相翊。荐棘事依啓矣。罪人宋瑩中金相翊等。以臺啓內辭意。具罪目依例發遣府都事。與各其配所地方官。眼同荐棘之意。敢啓。答曰。以一都事擧行。
정조 1년
徐有防。以吏曹言啓曰。再明日孝明殿朔祭親行時。典祀官。例以奉常正塡差矣。正未差之代。口傳備擬以入之意。敢啓。答曰。知道。
정조 1년
李亨逵。以刑曹言啓曰。因兵曹啓辭。崇禮門敦義門護軍部將汰去後。照律嚴治事。命下矣。崇禮門護軍朴東維。敦義門護軍宋希佐。部將梁麟圭。俱是出身。竝移義禁府處之。崇禮門部將崔忠大。遲晩取招後照律。則大明律門禁鎖鑰條云。京城門非時擅開閉者。杖六十。徒一年。依此律勘處之意。敢啓。答曰。知道。責在禮曹。且與擅閉有異。配則收贖。可也。
정조 1년
李亨逵。以刑曹言啓曰。因兵曹啓辭。衛將所書員朱弘道。使令千德良。軍士金大就。前書員韓復興。結束色軍士旕同。羅將金明彦等。受賂雇人符同幻弄。旣已取服。竝移法司照律事。命下矣。依傳敎。朱道弘等。竝遲晩取招後照律。則律文內。官吏受賂一貫以下。杖六十。一貫以上至一十貫。杖七十同律云。不係宿衛守衛人。冒名私自代替者。杖一百。名例云。二罪俱發。以重者論。朱道弘千德良金大就韓復興金旕同金明彦等。從重各杖一百。依此律勘處之意。敢啓。答曰。知道。
정조 1년
弘文館應敎李在學。校理洪明浩李儒慶。修撰林蓍喆尹尚東。副修撰朴祐遠等箚曰。伏以。卽伏見夜下傳敎。有柩材賵襚顧助之命。臣等豈不知殿下惻傷之至意。而第伏念。逆禶。卽宗社之罪人也。天地之所不容。神人之所共誅。而以殿下至仁之德。十日靳許。三尺不伸。只使之自盡。則其所以曲施私恩者。可謂至矣盡矣。至於贈賻之典。若又遵例而行。則是殿下之私恩太重。而國家之公法反輕也。生而負惡逆之名。死而蒙隱恤之典者。求諸古今。寧有是哉。不但義理之乖當。實爲國體之虧損。伏願深加聖念。亟寢成命焉。取進止。答曰。省箚具悉。公法雖不得屈。爾等豈忍於似彼私恩之所施。更欲爭執乎。所請不允。亟停勿煩。
정조 1년
大司憲趙㻐大司諫吳載紹。執義任觀周。司諫李謙彬。應敎李在學。持平洪樂恒鄭淵淳。獻納洪周萬。正言李思祚金翊休。修撰林蓍喆尹尙東。副修撰朴祐遠啓曰。請和緩爲先削去其號。依律處斷。措辭見上請還寢遠竄罪人韓翼謩金吾草記勿施之命。仍施遠竄之典。措辭見上請放歸田里罪人金相福。爲先極邊遠竄。措辭見上上曰。不允。
정조 1년
趙㻐吳載紹任觀周李謙彬洪樂恒。鄭淵淳洪周萬李思祚金翊休啓曰。請薪智島定配罪人敬彬。熊川縣定配罪人成運。亟令王府。設鞫得情。請還寢象厚放歸田里之命。仍施絶島定配之典。請洪樂任。亟令王府。設鞫嚴問。請薪智島安置罪人宋瑩中荐棘。請智島定配罪人金相翊荐棘。請彦衡養遂。竝令王府。設鞫嚴問。請還寢會遂絶島定配之命。仍令王府。設鞫得情。還寢李觀源定配之命。更令王府。設鞫得情。請還寢龜柱發捕都事還來之命。亟令王府。設鞫嚴問。快正邦刑。措辭竝見上答曰。不允。宋瑩中事。金相翊事。依啓。
정조 1년
趙㻐鄭淵淳啓曰。請大靜縣爲奴罪人金壽賢依律處斷。請爲奴罪人河翼龍金重得。亟命王府。設鞫得情。快正王法。請梁山郡定配罪人錫達。依律處斷。請削出罪人金漢耆。亟施竄配之罪。請海南縣竄配罪人金載順。亟令王府。設鞫嚴問。請故判書李潭亟施追削之典。請遠配罪人洪達洙。亟命王府。更加嚴鞫。依律處斷。請遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鄭克煥宋翼彦。宋載中李鎭常吳翰源金載器趙德潤洪時漙李心淵朴相集李商進復一等已物故外。設鞫嚴問。快施當律。請黑山島島配罪人李普溫。設鞫嚴問。請趙濟泰海南縣定配罪人李潤成。更令王府。設鞫得情。施以當律。措辭竝見上海根。以逆範之婢夫。爲政院之假隷。欲以世卜圖差排設房庫直。諸賊之凶謀祕計。無不參涉。究厥情狀。與興文龍輝。實無異同。而忍杖不服。至於徑斃。追施之律。旣有受敎。雖不敢請。而其親屬不可置之輦轂之下。請海根應坐諸人。絶島發配。答曰。不允。末端事。依啓。
정조 1년
吳載紹洪周萬李思祚金翊休啓曰。請大靜縣爲奴罪人金壽賢。更令王府。設鞫嚴問。依律處斷。請旌義縣荐棘罪人泰淵。亟令王府。設鞫嚴問得情。快正王法。請爲奴罪人河翼龍金重得亟令王府設鞫得情。快正王法。請海南縣定己罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請亟收安置罪人睦祖煥量移之命。及放逐罪人鄭遠達李俊永。島配罪人閔百奮放釋之命。以嚴隄防。請寢竄逐罪人朴宗岳放釋之命。請寶城郡屛裔罪人朴宗集。爲先絶島安置。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快定王法。請鄭克煥宋翼彦宋載中李鎭常吳翰源金載器趙德潤洪時漙李心淵朴相集李商進復一等十二人已物故外。亟令嚴鞫。快施當律。請還寢秀愛福氷等酌處之命。依律處斷。請海美縣定配罪人申光復。更令王府。嚴鞫得情。請楸子島定配罪人尹弘烈。亟令王府。設鞫嚴問。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。措辭見上答曰。不允。朴宗集事依啓。
정조 1년
丁酉八月二十七日。記事官姜彙鈺。刑曹。罪人李再得段。係是一罪。依法典照律。全東仁金召史。全元宅段。竝嚴囚待結末稟處。何如。啓目。傳曰。依允。
정조 1년
丁酉八月二十七日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣。而心懷終難自定矣。國榮曰。何如是過用聖懷乎。上曰。昨日祈晴祭設行草記。未及判下。而神位輕先奉詣云。該堂不察大矣。國榮曰。草記入啓後。卽爲奉詣神位。似是謬例矣。上曰。勅書何時當入來乎。國榮曰。昨宿高陽。則今日當早爲入來矣。上曰。今番治逆之由。將爲陳奏耶。國榮曰。適見大淸會典。自前連爲陳奏。戊申亂逆後。亦爲陳奏。今番亦宜陳奏矣。上曰。大淸會典持入。賤臣承命奉進。國榮讀奏戊申陳奏時勅書。上曰。彼國之慰諭頗勤矣。國榮曰。然矣。上曰。以會典觀之。詔誥等文體。頗有淳古之意。而近來我國之文。專尙對耦。全欠優餘。此亦可以觀世道矣。國榮曰。雖以文體言之。自有大小之別矣。上曰。扈衛軍官。將何以區處乎。國榮曰。臣意則分屬於三軍門則。似好矣。上曰。屬諸守摠兩營則何如耶。國榮曰。守摠兩營則步軍旣少。只得騎士。似無用處矣。上曰。扈衛軍官皆善射云。善爲區處。則可作有用之武士矣。國榮曰。然矣。上命退。諸臣以次出。
정조 1년
丁酉八月二十七日未時。上御誠正閣。藥房副提調持湯劑入侍時。副提調洪國榮。假注書李兢淵。記事徐龍輔金勉柱。醫官慶絢。以次進伏訖。絢奉進湯劑。上進御。上曰。藝文提學承牌乎。國榮曰。俄出再牌。而姑無牌去來矣。上曰。卿見玉堂之箚乎。旣行公法。則柩材賵襚之欲伸私恩。有何不可而如是耶。國榮曰。以國體言之。則儒臣之箚。亦不是異事矣。上曰。內局藥材之貿來於使行者。亦多縻費。不緊材料。則勿爲貿來。何如。國榮曰。不緊之材勿貿。亦果無妨矣。上曰。此亦爲省費之一助矣。命書內局草記判付。仍命退。諸臣以次出。
정조 1년
丁酉八月二十七日申時。上御熙政堂。使臣入侍時。上使鄭尙淳。副使宋載經。右副承旨徐有防。假注書洪仁浩。記注官金鳳顯。記事官徐龍輔。以次進伏訖。上曰。卿等冒炎遠役。無事言旋。予庸慰幸矣。尙淳載經曰。臣等銜命出壃。幸不僨事。長途跋涉。又無病恙。莫非王靈所曁矣。上曰。頃見狀啓。則卄四宿黃州。而今日入來。可謂神速矣。尙淳載經曰。臣等到灣以後。卽聞國家有逆變。恨不能竝日馳還。而自爾費日。今始反命矣。上曰。遼野能無泥濘之患耶。尙淳曰。彼地今夏之雨。不甚大段。而大抵遼野。泥路異常。夏間使行。最所難堪矣。上曰。自古人國。或有亂逆之作。而豈有我國今日之逆變乎。至於昨日之事。予不忍言諭矣。尙淳載經曰。臣等於朝報中。得見逆變層出之奇。不覺髮豎而心寒。顧今諸賊。略就鋤治。亂本亦已除祛。實爲萬幸矣。上曰。卿等何日渡江。何時得聞此報耶。尙淳載經曰。臣等今月十八日渡江。卽聞移御之報。伊後連見朝報而詳悉矣。上曰。盜入宮中之報。播及於何處耶。尙淳曰。到平壤後詳聞逆變之始末。其爲驚痛。尙何盡達乎。上曰。彼處近日之事何如耶。尙淳載經曰。連見塘報。則年事大登。生民樂業。可謂無事太平之時。而但皇帝喪子後過哀云矣。上曰。卿等入去之時。已行祔廟之禮云耶。尙淳曰。然矣。上曰。前後出來勅使無事與否。亦爲得聞乎。尙淳曰。得見官案。則皆無事矣。上曰。今番使行之持去咨文。果是善爲之事矣。尙淳曰。臣等初以不必領受咨文之意。仰對矣。果若不爲持去。則必有無聊之歎矣。上曰。今番門銀。何以爲之。亦無失銀之事耶。首譯果勝於申漢禎耶。尙淳曰。首譯乃是張濂。而爲人極甚勤幹。至於門銀。則僅僅充用。而西路之銀。自崔東岳換置之後。品甚劣惡。不成貌樣。彼中入用之時。艱辛用之矣。上曰。皇帝今住圓明苑云耶。尙淳載經曰。然矣。曾前則陪往太后於熱河。以爲避暑之地矣。今年則六月二十七日還北京。七月初展拜太廟。而卽爲還住於圓明苑云矣。上曰。往來之時。其威儀。何如。尙淳載經曰。皇帝輿衛。不過羊角燈十餘雙及孔雀扇羽旄等儀仗若干。而初無軍兵之陪衛。侍臣陪從者。亦不過數三十員矣。上曰。卿等親見皇帝之面乎。尙淳載經曰。皇帝乘黃屋。垂帷而行。故不得見其面矣。上曰。其聲則親聞之乎。尙淳載經曰。臣等祇迎於皇帝出來時。而只聞其國王平安乎之語矣。上曰。祇迎時。何以爲之乎。尙淳載經曰。跪於途左。若我國之軍禮矣。上曰。其處人物風俗及宮室之制。防衛之法。果何如。尙淳載經曰。人民殷盛。土俗安泰。國不役民。民自晏如。至於宮室之制度。亦可見其功力。而若其防衛之節。臣等領賞時入見。則雜人混入。似無紀律矣。上曰。防守雖曰不嚴。豈使如興文者懷刃潛入乎。尙淳載經曰。今番逆變。實是亘萬古所未有者矣。思之凜然。無以仰達矣。上曰。其處軍兵之制何如云耶。載經曰。養軍之法。得其善策矣。每年以三十兩銀。養軍士一名。所養者皆是滿人。而漢人則初不給銀。只屬於方外軍矣。雖至官方之間。其中要任緊務。皆屬滿人。所謂吏禮部尙書等漢人。皆充位而已矣。上曰。其處器機之屬何如云耶。尙淳曰。弓則如我國習射之弓。以木箭射之。射法恰似射鳥之形。而銃鎗之屬。亦皆不成樣矣。上曰。四庫全書幾許刊布云耶。尙淳曰。臣等未知其詳。而書狀塘報謄本。似爲詳細奏達矣。大抵纂集書冊之役。分命諸臣。使之限年修納。過限則有罰云矣。上曰。國內無事。故似能專心於書籍事矣。尙淳曰。皇帝有親製歷代史論斷者十二卷。姑未了當云矣。載經曰。所謂史斷。序班輩誇視臣等。而實則無可觀矣。其論有曰。元太祖用中華衣冠。失其本色云者。可謂無倫之說矣。尙淳曰。其不無間間可觀處矣。尙淳曰。皇帝今年爲六十七。筋力凡節。漸不如前云矣。皇帝自來。視我國如同內服。使行有請。未嘗有不準之事矣。此後則恐不如前。是甚可悶矣。上曰。然矣。誰可代立云耶。尙淳曰。彼輩云皇四子當嗣位云。而何可信耶。上曰。使行往來時。瀋陽將。果無迫束之患耶。尙淳曰。所經各處。大體有操切之意。而不甚大段。然瀋陽將則果不無含憾之心矣。上曰。書狀官何時當復命耶。尙淳載經曰。晦初間當入來矣。上笑曰。今番卿等齎勅而來。則便同勅使之行乎。尙淳載經曰。臣等陪勅出來。實是勅使之代行者也。上命使臣先退。上命有防讀三司兩司府院啓。仍命書批。又命書戶曹草記批。有防曰。逆禶賻襚之命。雖出於聖上伸恩之念。而其在公法。萬萬不可。該曹草記。實爲執藝之諫。伏願還收此批焉。上曰。公法旣不屈。則私恩只當伸於如此等節。此豈該司所可爭執之事乎。然承旨之言如此。勿爲添書。以此下批。可也。又命書玉堂箚批。有防曰。王堂執法之箚。有非該曹草記之比。則今此批答。恐不當如是矣。伏望還收焉。上曰。予意只出於伸恩。須勿復言也。上命書傳敎曰。屢入闕中。不謝兼銜。揆以事體。已極未安。赦文製進。亦是時急。則一味違召。無意出肅。分義所在。又甚寒心且無情勢。何如是違牌乎。疏中雖以不閒駢儷。爲引義之端。而上年製進上樑文。綽有詞苑體格。尤豈可强作辭避之階乎。藝文提學金鍾秀。從重推考。更卽牌招。使之製進。上命退。承史退出。
정조 1년
丁酉八月二十七日酉時。上御誠正閣。都承旨入侍時。行都承旨洪國榮。假注書李兢淵。記注官金鳳顯。記事官徐龍輔。以次進伏訖。上曰。頒赦文。藝文提學。已製之乎。國榮曰。俄已搆草矣。上曰。藝文提學所製頒赦文持入。賤臣承命奉進。國榮讀奏。上曰。善作矣。國榮曰。然矣。上曰。胡勅頒赦文。前有知製敎製進之例矣。國榮曰。臣未能的知矣。上曰。壬辰年。鄭好仁以知製敎製進矣。國榮曰。今番赦典。以何罪爲限乎。上曰。以徒年以下竝放書入事。分付。仍命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐直。左副承旨鄭民始坐。右副承旨徐有防坐。同副承旨李敬養坐直。注書二員未差。假注書李兢淵藥院直洪仁浩仕直。事變假注書張至顯仕。
정조 1년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而勅書頒敎相値。不得爲之之意。敢啓。答曰。知道。
정조 1년
李亨逵啓曰。合辭方張之時。憲府無詣臺之員。除在外疏批未下外。呈告人員。竝卽牌招。何如。傳曰。允。
정조 1년
李亨逵啓曰。以執義任觀周。持平洪樂恒鄭淵淳牌不進罷職傳旨。傳曰。只推。
정조 1년
李敬養啓曰。百官加下批政事取稟。傳曰。當日爲之。
정조 1년
李亨逵啓曰。頒賜百官加爲之事。命下矣。未承召推考傳旨。自本院依例爻周之意。敢啓。答曰。知道。
정조 1년
李敬養啓曰。卽者吏曹假郞廳來言。今日爲政事。命下矣。判書李徽之。參判徐浩修。俱以病不來。參議未差。不得開政云。判書參判。竝卽牌招開政。何如。傳曰。允。
정조 1년
傳于李敬養曰。申飭之下。省記又復誤書。奏御文字。何等重大。而有此欠敬乎。當該入直堂上遞差。該吏令本曹決棍。
정조 1년
吏批啓曰。判書李徽之牌招不進。參議未差。小臣獨政未安。何以爲之。敢稟。傳曰。仍爲之。
정조 1년
有政。吏批。判書李徽之不進。參判徐浩修進。參議未差。右承旨李義翊進。以鄭尙淳爲知敦寧。李在簡爲右尹。尹文東爲東部都事。林最遠爲西部都事。李殷模爲監察。南履範爲長興奉事。李東泰爲寧越府使。恩彦君禋今加顯祿。兼持平沈有鎭減下。中官金鍚福今加嘉義。金相澤今加嘉善。以上百官加親授。
정조 1년
兵批。判書金鍾秀進。參判金魯鎭入直進。參議李秉模病。同副承旨李敬養進。以任希曾爲同知。李鼎炳爲內禁將。金宗孝爲景福宮衛將。兪彦郁爲景福宮衛將。金魯行爲都摠經歷。鄭駿采爲訓鍊主簿。李敬大爲訓鍊主簿。沈豐之爲文兼。金九鼎爲明月萬戶。李彦鎭爲司果。洪仁浩爲司正。
정조 1년
江原監司金履素狀啓。通川郡等邑臨道面等居良女韓召史等燒死囕死渰死事。傳曰。令本道恤典擧行。
정조 1년
全羅監司李普行狀啓。九月朔石榴薦新進上。節候尙早。勢難及期封進。惶恐待罪事。傳曰。勿待罪事。回諭。
정조 1년
李敬養。以弘文館言啓曰。副校理鄭宇淳。副修撰尹行修。謂有情勢。不爲行公。竝卽牌招察任。何如。傳曰。允。
정조 1년
吏批啓曰。原陵參奉崔瑚。除拜後過限未肅拜。依例改差。何如。傳曰。允。
정조 1년
李敬養啓曰。以副校理鄭宇淳。副修撰尹行修牌不進罷職傳旨。傳曰。只推。
정조 1년
李敬養。以吏曹言啓曰。在前頒赦時。有別歲抄書入之例。今則何以爲之。敢稟。傳曰。書入。
정조 1년
李敬養。以吏曹言啓曰。義禁府草記。窮凶極惡大逆不道罪人興祚。窮凶極惡。萬剮猶輕。大逆不道罪人甘丁。大逆不道罪人世福。窮凶極惡大逆不道罪人孝任。大逆不道罪人述海等胎生邑。罷守令降邑號事。允下矣。問于漢城府。則興祚胎生於京畿喬桐府。甘丁胎生於黃海道瑞興府。世福胎生於黃海道兎山縣。孝任胎生於忠淸道淸州牧。述海胎生於全羅道泰仁縣云。而守令則勿罷事。曾有定奪矣。喬桐府使瑞興府使淸州牧使。竝降爲縣監。兎山縣泰仁縣。竝班次於諸縣之末。以示貶降之意。何如。傳曰。允。
정조 1년
李敬養。以兵曹言啓曰。依傳敎。省記色書吏金得亨。決棍七度後汰去之意。敢啓。答曰。知道。
정조 1년
鄭民始。以禁衛營言啓曰。來十一月當十三番後部後司屬慶尙左道五哨軍兵。來十月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 1년
又以禁衛營言啓曰。來九月當十二番後部右司慶尙左道二哨。右道三哨。合五哨軍兵逢點。實數六百五十二名。已爲點閱整齊。來九月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 1년
李敬養。以御營廳言啓曰。本廳字內惠化門北邊鷹峰下體城頹毁處。女墻亦已畢築之意。敢啓。傳曰。知道。
정조 1년
鄭民始。以御營廳言啓曰。本廳來十一月十二月兩朔。應立前部中司屬慶尙左道五哨軍兵。十月二十五日京中逢點。十一月初一日。與左司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 1년
又以御營廳言啓曰。本廳來九月十月兩朔。應立前部左司屬慶尙左道五哨軍兵六百七十名。已爲逢點整齊矣。九月初一日。與前軍兵替代後。舊軍放送之意。敢啓。傳曰。知道。
정조 1년
李亨逵。以義禁府言啓曰。因臺啓。全羅道寶城郡屛裔罪人朴宗集。爲先絶島安置事。依啓矣。罪人朴宗集。慶尙道巨濟府。絶島安置。而以臺啓內辭意。具罪目依例發遣府羅將。自寶城郡配所執捉。仍令押付。何如。傳曰。知道。
정조 1년
李亨逵。以義禁府言啓曰。時囚罪人李柱筵石宗克沈埉等。姑爲保放事。命下矣。依傳敎保放之意。敢啓。傳曰。知道。
정조 1년
又以義禁府言啓曰。刑曹啓辭內。崇禮門護軍朴東維。敦義門護軍宋希佐。部將梁麟圭。俱是出身。竝移本府處之事。允許矣。朴東維宋希佐梁麟圭等。竝卽拿囚之意。敢啓。傳曰。知道。
정조 1년
李亨逵。以護軍部將拿囚草記。傳曰。依刑曹照律判付擧行。
정조 1년
李敬養。以義禁府言啓曰。崇禮門護軍朴東維。敦義門護軍宋希佐。部將梁麟圭等拿囚草記。依刑曹照律判付擧行事。批下矣。朴東維宋希佐梁麟圭等。各徒一年收贖。決杖六十。放送之意。敢啓。傳曰。知道。
정조 1년
李亨逵。以刑曹言啓曰。因臺啓。徑斃罪人海根應坐諸人絶島散配事。命下矣。移文京兆。考出帳籍。知委五部。爲先修成冊以來。而罪人海根母阿只連。慶尙道巨濟府。妻罔連。全羅道興陽縣呂島。小妻連伊。康津縣加里浦。兄弼根。靈巖郡楸子島。妹甲云。黃海道長淵縣白翎鎭。女秋甲。豐川府椒島。竝定配所卽爲押送之意。敢啓。傳曰。竝以北道更定配所。
정조 1년
又以刑曹言啓曰。徑斃罪人海根應坐諸人。竝以北道更定配所事。命下矣。罪人海根。母阿只連。咸鏡道會寧府。妻罔連。茂山府。小妻連伊。三水府。女秋甲。富寧府。兄弼根。穩城府。妹甲云。慶興府。更定配所。卽爲押送之意。敢啓。傳曰。知道。
정조 1년
李敬養。以刑曹言啓曰。卽接中部牒呈。則罪人海根。姪㖋之。又爲査出報來矣。罪人㖋之咸鏡道甲山府定配所。卽爲押送之意。敢啓。傳曰。知道。
정조 1년
司憲府大司憲趙㻐疏曰。伏以亂賊層生。逆變近出。人心凶懼。國步岌嶪。四百年宗社。凜如一髮。乃殿下仁以處變。義以裁恩。不動聲色。而奠邦基於盤泰之安。大聖人達權之德。允符前哲。臣不勝欽嘆感頌之至。仍伏念。臣迂昏憒劣。隨事憤誤。跋前躓後。動輒生尤。至於春間試院事而極矣。急於辭免。語涉妄率。忽於審愼。事多顚錯。不待臺言之出。而臣之罪固罔赦矣。又因前任廣州時事。罪上添罪。蹙伏悚息。跼高蹐厚。自分爲明時之僇廢矣。乃者都憲特除。忽下於杜門誦愆之中。臣誠憆怳驚惑。殆若蟄蟲之聞春雷。陰谷之覩白日。負累賤臣。何以得此。手捧恩命。感涕自零適値帳殿訊囚。召牌下臨。沐浴義重。他不暇恤。遂不得不冒沒出肅。黽勉供仕。而今則亂變已除。天誅甫訖。臣於此。始可以言私矣。噫。滓衅旣重。彈墨未乾。而夤緣事會。因仍蹲冒。則不惟臣義分之所不敢安。而其爲無忌憚沒廉隅。又將何如哉。且臣母年。恰滿八耋。病淹床席。寧日常少。近又添以寒感。諸症倍劇。區區私情。尤無供職之勢。伏乞聖慈。俯垂諒察。亟命鐫削臣職。以靖私義。以便將護焉。答曰。省疏具悉。卿其勿辭。救護母病。
정조 1년
判府事徐命膺疏曰。伏以。臣儱侗僇戾。有目無瞳。使臣次子瀅修。作隣凶逆。往來問字。幾陷罔測之科。將不免門戶之顚覆。幸賴我聖上。天地於臣家。父母於臣家。拔之坑坎之中。置之袵席之上。雖使臣父子兄弟。隕首縻身。尙何以報答其萬一也哉。闔門相持。血淚無從。仍念臣家。本與啓能凶賊。風馬牛之不相及也。越在甲申年間。臣偶卜郊居於新村。以其家近之故。時或相見。而臣身從宦。未暇訓子。姑以塾師之例。俾問句讀之疑。初未嘗執贄請業。而特因問字之日久。人皆以相親目之。然自五六年來。臣則轉見能賊所爲。多有不平於心。書尺尋訪。一切斷置。而至若臣子瀅修。旣已問字。苟不得可斥之大故。則輕易斷絶。亦恐取怨於凶賊。隱忍不發久矣。向臣待罪關西時。得伏見臺臣論罪能賊之啓。臣卽裁書臣子。引故參判鄭蘊之斥絶仁弘。故相臣閔鼎重之斥絶䥴賊者。使之嚴辭告絶。賣家移居於他處。書未及達。先已暫見能賊於發配之際。到今追思。心骨俱寒。夫以臣子之蒙騃無知。惟父言是從者。何足責其交非其人哉。使臣子而不幸作隣於凶逆。卽臣也。往來問字於凶逆。亦臣也。一則臣不能知人之罪也。一則臣不善導子之罪也。雖荷聖明再造之洪恩。得以保有於今日。若臣不忠不慈之罪。自顧難逭。噬臍無及。伏乞下臣司敗。亟加重勘。以伸公法。以彰臣罪。千萬幸甚。答曰。省疏俱悉。辨奸之難。自古已然。我朝惟李厚源一人能之。無怪乎卿之不能早辨能賊凶也。況有鄭閔兩名臣事。雖卿子。何干之有。卿須安心。
정조 1년
吏曹判書李徽之疏曰。伏以。臣於日前。以前縣監柳光翼首擬引儀。得蒙天點。追後聞之。則光翼方在衰麻中。臣誠矇然不察。有此誤擬。其憒憒不識之狀。於斯益著矣。臣何敢諉以一時之做錯。不思自處之義。以喪廉隅也哉。伏乞聖明。亟罷臣職。以懲不審之罪。柳光翼之引儀。仍命勿施焉。臣無任屛營祈懇之至。謹昩死以聞。答曰。省疏具悉。一時做錯。何必過辭。卿其勿辭。察任。
정조 1년
丁酉八月二十八日辰時。上御誠正閣。都承旨入侍時。行都承旨洪國榮。假注書李兢淵。記注官金鳳顯。記事官徐龍輔。以次進伏訖。國榮曰。夜間聖體。若何。上曰。一樣矣。國榮讀奏公事訖。上曰。推案其令謄出乎。國榮曰。已分付矣。上曰。次對久未爲之。而明日則以親祭齋戒。又將不得爲之矣。國榮曰。次對之久闕。亦甚可悶。而連爲用心之餘。又將親行朔祭。下情不勝憂慮矣。上曰。連爲攝行。今番必欲親行矣。國榮曰。諸道監司以今番變亂之故。尙未巡歷。有下敎然後可以爲之云矣。上曰。諸道道臣依例發巡。出榻敎國榮曰。吏判疏批尙未下矣。上曰。當賜批矣。上曰。左副承旨入侍。賤臣承命召入左副承旨鄭民始進前。上命知申先退。上命書傳敎曰。明日親押代押。齋殿旣無可爲處。依先朝丁丑例。明日孝明殿親祭正時前三刻。當出宮。時刻依此擧行。當於明政殿後小次易服。禮房知悉。又命書傳敎曰。慶熙宮以資政殿爲魂殿處所。凡於親押。用權例行法殿矣。今旣還御此闕。此後一從五禮儀。以宣政殿爲之。處所不必屢屢稟定。禮房以此知悉。禮文親押。例於祭前二日爲之。而近亦以外殿親押。每於傳香日兼行。此亦權制。此後亦爲依禮文擧行。若此則兵曹之侍衛。不必全數磨鍊。詳考久遠之例。遵舊磨鍊事。兵房亦爲知悉。又命書吏曹判書李徽之。大司憲趙㻐疏批。上曰。述海與述海之妻。皆是大逆。則述海之母。宜有連坐。而該府不爲草記何也。民始曰。未知其委折矣。上曰。注書出去。問于禁堂以奏。賤臣承命出問。還入仰奏。曰。述海之母已作故。其生母則無連坐之律。故不爲草記云矣。上曰。今番使行速來矣。民始曰。入我境聞鞫獄之報。倍道上來云矣。上曰。宣敎官初以金載聲邊得翰啓下。而俄以鄭道復之未及待令。請推。何故也。注書出問。賤臣承命出問。還奏曰。因初啓。下人之有頉。以鄭道復更爲權差。而亦未及入來。故請推其未及入來者云矣。上命退。諸臣以次出。
정조 1년
丁酉八月二十八日午時。上詣孝明殿。親行晝茶禮入侍時。左承旨李亨逵。右承旨李義翊。左副承旨鄭民始。右副承旨徐有防。同副承旨李敬養。假注書洪仁浩。記注官金鳳顯。記事官徐龍輔。以次侍立訖。上乘小輿。出隆孝門。詣孝明殿外幕次。具練服入就板位。俯伏哭四拜興。儀注如前。詣盥洗位盥手。陞自東階。詣尊所西向立。近侍酌酒訖。上詣香案前北向跪。三上香獻酌。上俯伏興降復位。俯伏哭四拜興。儀注如前。禮畢。上還內。諸臣以次退出。
정조 1년
丁酉八月二十八日未時。上御誠正閣。藥房副提調持湯劑入侍時。副提調洪國榮。假注書李兢淵。記注官金鳳顯。記事官徐龍輔。醫官慶絢。以次進伏訖。絢奉進湯劑。上曰。湯劑姑爲出置。上曰。吏判承牌乎。國榮曰。吏判則俄已違牌。而參判入來矣。上命讀奎章閣節目。上曰。節目雖有未盡處。而大體則好矣。國榮曰。節目甚詳備矣。上曰。歲抄持入。賤臣承命奉進。上命國榮讀奏。仍命書傳敎曰。今番歲抄點下者。依例分等捧傳旨事。分付吏兵房。又命書傳敎曰。恩彦君禋。百官加親授。又命書傳敎曰。中官金鍚福金相澤。竝百官加親授。又命書判府事徐命膺疏批。仍命退。諸臣以次出。
정조 1년
李敬養。以吏曹言啓曰。今此宗廟朔祭大祝。以侍從塡差。而時無職名人員。令該曹口傳付軍職。何如。傳曰。允。
정조 1년
又傳于洪國榮曰。副提調持加減心腎湯入侍。
정조 1년
兵曹口傳政事。李夔爲副司果。
정조 1년
丁酉八月二十九日辰時。上御誠正閣。都承旨入侍時。行都承旨洪國榮。假注書李兢淵。記注官金鳳顯。記事官徐龍輔。以次進伏訖。國榮曰。夜間聖體。若何。上曰。一樣矣。國榮讀奏公事訖。上曰。昨夜以內省不疚。有所酬酢。而大抵學問之工。莫要於省察。省察之要。莫切於內省而不疚。此果好矣。而其所以內省者。無少間斷。然後可以至於不疚之境矣。非但朝晝而省之。暮夜而省之而已。必於事事而內省曰。疚乎。不疚乎。言言而內省曰。疚乎。不疚乎。凡於動靜云爲之際。無處不然。則乃可入於眞實無妄之域矣。卿其以此益勉焉。國榮曰。聖敎誠然。而言之非難。行之惟艱。是甚可悶矣。上曰。雖讀萬卷之書。苟不能自己上省察。則此實無用之學。亦何益哉。此非但勉卿者。予亦以此自勉矣。國榮曰。聖學雖臻高明之域。而益懋省察之工。然後乃可以純亦不已矣。今此自勉之敎。不勝喜幸矣。上曰。昨日臺啓批答。忘未卽下。以致臺臣留門出去之擧。此後則若至門限。政院微稟事。分付。仍命退。諸臣以次出。